Bølgerne er til tider gået højt under den såkaldte kvotekonge-sag, hvor Dansk Folkepartis fiskeriordfører, Ib Poulsen har ført an i kampen om at få ændret på kvoteordningerne, så flere fiskere fik glæde og gavn af kvoterne.

Sagen er dog langt fra slut.

Flere storfiskere er politianmeldt, mens fiskeriminister Karen Ellemann sammen med forligspartierne bag den nye fiskeriaftale forsøger at få ændret på kvotetildelingen og undersøgt, hvordan en stor del af kvoterne kunne havne på ganske få fiskeres hænder.

Og sagen er helt åbenlyst heller ikke glemt på havnen.

Det har fiskeriordfører Ib Poulsen fra Dansk Folkeparti i dag fået at mærke, da han sammen med blandt andet Karen Ellemann og statsminister Lars Løkke Rasmussen i dag deltog i Hanstholm for at fejre havnens 50 års jubilæum. Det skriver Nordjyske.dk.

Læs også : Svenskere har opkøbt danske fiskekvoter for milliard

Ordfører: Det var decideret truende

Ib Poulsen fortæller til DR Nyheder, hvordan han under festlighederne mødte fiskeskipper Benny Rasmussen.

- Jeg kunne se, hans mund den bævrede. Han sagde til mig, at hvis jeg kom til den her fest i morgen, så ville jeg få tæsk, fortæller Ib Poulsen og slår fast:

- Det var efter min opfattelse decideret truende.

Episoden finder sted lidt før middagstid i dag, og den får Ib Poulsen til at overveje, om han vil dukke op til den store gallafest dagen efter.

- Men så gik jeg og tænkte på det et stykke tid, og så besluttede jeg mig for, at det er ikke risikoen værd. Det er ellers en rigtig sjov begivenhed at komme med til, som er rigtig hyggeligt, og som jeg har set frem til. Der er åbent hus på alle skibene og gallafest med Birthe Kjær og Tørfisk. Jeg har også købt og betalt mine billetter, fortæller Ib Poulsen.

Læs også : Ny politisk kritik af fiskeri-embedsmænd

Han betragter beslutningen om ikke at deltage som definitiv. Hændelsen har han dog endnu ikke valgt at politianmelde. Alligevel har han svært ved at acceptere, at sagen nu har fået den konsekvens.